
Se how they blede! be they nought wel arrayed !

Thus hath here lord, the god of love, hem payed

Here wages and here fees for here servise.

And yet wenen they to benftd wise,

That serven love, for ought that may bifalle.

But this is yette the beste game of alle,

That sche, for whom they have this jelousye,

Can hem therfore as moche thank msjolite. /            950

Sche woot no more of al this hoote fare,

By God, than wot a cuckow or an hare.

But al moot ben assayed hoot or colde,*

A man moot ben a fool other yong or olde;

I woot it by myself fill yore agon :

For in my tyme a servant was I on.

And sythen that I knewe of loves peyne,

And wot how sore it can a man destreyne,

As he that hath often ben caught in his lace,

I you foryeve holly this trespace,                           960

At the request of the queen that kneleth heere,

And eek of Emely, my suster deere.

And ye schullen bothe anon unto me swere,

That never ye schullen my corowne dere,

Ne make werre on me night ne day,

But be my freendes in alle that ye may.

I you foryeve this trespas every dele/'

And they him swore his axyng faire and wele,

And him of lordschip and of mercy prayde,

And he hem graunted mercy, and thus he sayde : 970

" To speke of real lynage and riches

Though that sche were a queen or a prynces,

Ilk of yow bothe is worthy douteles

To wedde when tyme is, but natheles

I speke as for my suster Emelye,

For whom ye have this stryf and jelousye,

Ye woot youreself sche may not wedde two

At oones, though ye faughten ever mo :

That oon of yow, or be him loth or leef,

He may go pypen in an ivy leef;                           980

This is to say, sche may nought have bothe,

Al be ye never so jelous, ne so lothe.

For-thy I put you bothe in this degr6,

That ilk of you schal have his destyne,

As him is schape, and herken in what wyse;

Lo here your encle of that I schal devyse.

My wil is this, for playn conclusioun,

Withouten eny rcpplicacioun,